Net soos baie ander mense staan ons, Afrikaners wat glo in die Genade en krag van God, tans voor geweldige uitdagings. Een daarvan is dat baie van ons nou deur wetgewing ons posisies, inkomste en aansien kwyt is. Die vraag is: Hoe moet ons hierdie uitdagings met die hulp van die Here aanpak en daarvan ’n sukses maak?
Waarvan praat ons?
Ons praat van ’n spesifieke groep mense (onder andere moontlik ook lesers van JUIG!) wat ’n belangrike bydrae t.o.v. nasiebou, ekonomiese groei, politieke stabiliteit, sowel as persoonlike groei en finansiële sekuriteit kan lewer. Ons praat van ’n beduidende deel van ons samelewing wat die reg op die handhawing van hulle godsdiens en kultuur en eie identiteit het – sonder dat dit deur ander as negatief belewe hoef te word. Maar ons praat óók van mense wie se kollektiewe identiteit ná die ineenstorting van die onmenslike apartheidsbeleid geweldig bevraagteken word.
Op die lange duur kan inisiatiewe soos dié waarvan sy skryf ’n belangrike bydrae tot die broodnodige ekonomiese groei en maatskaplike en politieke stabiliteit van die hele land lewer. So bereik ’n mens veel meer as om slegs jou eie finansiële sekerheid te vestig: jy skep werk. En as daar nou een ding is waarsonder hierdie geliefde land nie veel langer kan oorleef nie, is dit juis werkskepping. Armoede is waarskynlik SA se grootste enkele bedreiging. Clem Sunter sê: “Almal kan nou stem, maar daar’s steeds ’n massa mense wat nie regtig ’n manier het om deel te neem aan die ekonomie nie. Dis hoekom ek aanhoudend skryf oor die kleinondernemingswese en maniere om ’n meer demokratiese ekonomie te skep, in plaas daarvan om die groot rolspelers...soos die myne en banke te nasionaliseer...
Daar’s ongeveer nege miljoen klein sakeondernemings by ons, en as elkeen van hulle een ekstra persoon in diens neem, is nege miljoen werkgeleenthede geskep...kyk net hoe goed het Afrikaners as entrepreneurs gevaar sedert hulle vanaf 1994 nie meer ’n veilige hawe in die openbare sektor of groot ondernemings kon vind nie...die Lonmin-ramp en die onlangse betogings in die Kaap is gevaarlik naby aan die soort voorvalle wat ons kruitvat kan laat ontplof. “(Die Burger, 8/9/2012).